
Začala stavba Hlavného vianočného trhu.                  Stromček rozsvietia 27. novembra
(tlačová správa)

3. novembra 2026, Bratislava – Bratislava sa už pripravuje na advent. Na Hlavnom námestí už stojí vianočný stromček a Bratislavské kultúrne a informačné stredisko (BKIS) začína so stavbou vianočných stánkov. Vianoce v hlavnom meste návštevníkom a návštevníčkam opäť prinesie pestrú gastronomickú ponuku, hudobný program, tvorivé dielne aj obľúbený Vianočný les. Vianočný trh zostane otvorený aj na Silvestra a po Novom roku. Slávnostné rozsvietenie stromčeka je naplánované na 27. novembra.

Od pondelka 2.11. stojí na Hlavnom námestí 15 m vysoká jedľa biela, ktorá bude zdobiť Hlavný vianočný trh. Osadenie stromu predznamenáva začiatok stavby vianočných trhov, ktoré v hlavnom meste začínajú o vyše tri týždne. „Vianočný strom musí byť na Hlavnom námestí prvý. Na jeho inštalovanie je potrebný žeriav, ktorý by sa neskôr na námestie kvôli stavbe vianočných stánkov už nedostal,“ vysvetľuje riaditeľka BKIS Katarína Hulíková. Organizovanie Hlavného vianočného trhu je v rukách mestskej organizácie od roku 2022. „Strom tento rok darovala mestu rodina Stankovičová zo Záhorskej Bystrice. Veľmi pekne im za to ďakujeme,“ dodáva Hulíková. Jedľa má 27 rokov a váži 2,2 tony. Slávnostné rozsvietenie vianočného stromčeka s kultúrnym programom je naplánované na piatok 27. novembra 2026.

Trhy budú aj po Novom roku

Prevádzka Hlavého vianočného trhu začne vo štvrtok 26. novembra 2026, trvať bude do 3. januára 2027. Počas sviatočných dní 24.12. a 25.12. bude mať prestávku, opätovne sa otvára na Štefana 26.12. Na Hlavnom námestí bude 74 stánkov s pestrou vianočnou ponukou: tradičné i exotické jedlá a nápoje, na svoje si prídu aj vegáni a vegánky či ľudia s intoleranciami. Nebudú chýbať balené produkty a vianočné darčeky, svoje zastúpenie budú mať opätovne aj pomáhajúce a neziskové organizácie. Hlavný vianočný trh bude otvorený denne od pondelka do nedele medzi 10:00 a 22:00.



Hľadajte označenie Vianočný tip
 
Aj tento roku budú predajcovia a predajkyne ponúkať vo svojom sortimente jeden výhodný produkt za garantovanú sumu. „Chceme zachovať vianočné trhy dostupné a lákavé pre širokú verejnosť. Veríme, že vybrané jedlá, nápoje, či produkty za zvýhodnenú sumu umožnia, aby si sviatočnú atmosféru v Bratislave mohlo užiť viac ľudí,“ vysvetľuje Katarína Hulíková. V stánkoch túto ponuku nájdete označenú ako Vianočný tip. Na Hlavnom vianočnom trhu tak bude aj chlieb s masťou a cibuľou za 2 €, kotlíkový guláš s chlebom za 5 €, bryndzové halušky za 5 €, cesnaková lokša za 1,50 € alebo dve deci vareného vína za 2 €. Cenová dostupnosť bola jedným z hodnotiacich kritérií vo verejnej obchodnej súťaži na stánkové miesto. Celý zoznam zvýhodnených produktov nájdete na https://bratislavskevianoce.sk/hlavny-vianocny-trh/mapa-trhu/vianocny-tip/.

Koncerty, folklór aj tvorivé dielne pre rodiny s deťmi

Súčasťou trhu bude aj program na Františkánskom námestí, naplánovaný vždy od štvrtku do nedele. Tešiť sa môžete na folklórne skupiny, domácu hudobnú scénu aj DJ sety, priestor na pódiu dostanú aj súbory z bratislavských základných a umeleckých škôl. 

Sviatočnú atmosféru si budete môcť užiť aj na Primaciálnom námestí, kde bude opäť stáť Prívetivá zóna. Bezpečný a bezbariérový priestor bude určený všetkým, ktorí chcú zažiť advent v meste, no pohyb v dave na trhu je pre nich náročný. Partnerom Prívetivej zóny je IKEA Bratislava. Každú sobotu a nedeľu sa tu budú konať workshopy pre rodiny s deťmi.

Vianočný les už po 10-ty raz

Od 26.11. do 13.12. bude Primaciálne námestie zdobiť Vianočný les. 42 stromčekov ozdobia ručne vyrobenými dekoráciami deti z bratislavských základných, umeleckých a špeciálnych škôl.​ Za najčarovnejší stromček Vianočného lesa budete môcť hlasovať na webe www.bratislavskevianoce.sk. Vyzdobené stromčeky poputujú aj tento rok na správne miesta k ľuďom, pre ktorých je kúpa stromčeka finančne náročná.​ Partnerom Vianočného lesa je IKEA Bratislava. 

Bezpečné Bratislavské Vianoce

Minulý rok BKIS na trhu úspešne zaviedlo meetpointy - označené body na trhu, slúžiace ako miesta pre rýchlu komunikáciu s bezpečnostnými zložkami. Meetpointy zjednodušujú orientáciu a slúžia ako záchytné miesta pri strate osôb či iných nepredvídaných situáciách. Počas celého trvania trhov bude na mieste zdravotná služba a protipožiarna hliadka. Súčasťou denného fungovania bude opäť aj stála služba správcu trhu.

Vianočný darček pre Bratislavu 

Návštevníci a návštevníčky prinášajú počas Vianoc do Bratislavy viac ako len sviatočnú atmosféru. Keď sa zastavia na káve, zájdu na večeru, prenocujú v hoteli či navštívia galériu, podporujú miestne podniky a ľudí, ktorí za nimi stoja. „Vianočné trhy nie sú len miestom stretnutí domácich a turistov, ale aj príležitosťou, z ktorej žije celé mesto. V novembri a decembri 2025 sme zaznamenali medziročný nárast prenocovaní o takmer 17 %, pričom v samotnom decembri o viac ako 22 %. Z údajov Bratislava CARD zároveň vidíme, že počas minulých Vianoc bol najväčší záujem o Michalskú vežu, Starú radnicu a Bratislavský hrad. Chceme, aby si návštevníci túto atmosféru užili naplno a spojili návštevu trhov s objavovaním historických pamiatok, kultúry a gastronómie. Bratislava ponúka množstvo zážitkov, ktoré sú od seba vzdialené len pár krokov,“ uviedla Ing. Nina Erneker, výkonná riaditeľka a predsedníčka predstavenstva Visit Bratislava, ktoré je partnerom Bratislavských Vianoc.

Všetky dôležité informácie o Bratislavských Vianociach nájdete na www.bratislavskevianoce.sk.

Barbora Lehocká, PR špecialistka
+421 908 118 037,  b.lehocka@bkis.sk
Oddelenie komunikácie a marketingu BKIS

Partneri Bratislavských Vianoc sú Hlavné mesto SR Bratislava, Visit Bratislava, Ministerstvo cestovného ruchu a športu Slovenskej republiky, IKEA Bratislava, ÚĽUV, Technické siete Bratislava a ďalší.



Bratislavské kultúrne a informačné stredisko (BKIS) je mestská príspevková organizácia, ktorá a spoločenské podujatia (Bratislavské fašiangy, Bratislavské mestské dni, Bratislavské kultúrne leto, Rímske hry, Festival mladého vína, Bratislavské Vianoce a i.). Vytvára podmienky pre organizovanie kultúrnych podujatí prostredníctvom Programu podpory BKIS. Zastrešuje najstarší Kurz sprievodcu cestovného ruchu na Slovensku špecializovaný na Bratislavu. Organizuje cyklus tematických komentovaných vychádzok Rande s mestom. Spravuje Koncertnú sieň Klarisky, Dom hudby, Kultúrnu scénu v Sade Janka Kráľa a priestory v meštianskom dome na Bielej 6.

